പുനലൂര് മൂവാറ്റുപുഴ സംസ്ഥാനപാത: അധികജോലികളുടെ പേരില് കരാറുകാരന് വീണ്ടും 9 കോടി, ഏത് ഭാഗങ്ങളിലാണ് അധിക നിര്മ്മാണം എന്ന ചോദ്യത്തിന് മറുപടിയില്ല photo:youtube പത്തനംതിട്ട: പുനലൂര്മൂവാറ്റുപുഴ സംസ്ഥാന പാത നവീകരണത്തിന്റെ മറവില് മുന് നിശ്ചയിച്ച തുക മറികടന്ന് കരാറുകാരന് കെ.എസ്.ടി.പി. വക ഒമ്ബത് കോടിയുടെ അധിക സഹായം. പൊന്കുന്നംപുനലൂര് 82 കിലോമീറ്റര് പാത നവീകരണം 748 കോടി രൂപയ്ക്കാണ് മൂന്നു കമ്ബനികള് കരാര് ഏറ്റെടുത്തത്. ഇതില് നിര്മാണം നടന്നുവരുന്ന പൊന്കുന്നം മുതല് പ്ലാച്ചേരി വരെയുള്ള 22 കിലോമീറ്റര് റോഡ് നിര്മാണത്തിന് 248.68 കോടിയാണ് അനുവദിച്ചിരുന്നതെങ്കിലും ഇപ്പോള് അധിക നിര്മാണത്തിന്റെ പേരിലാണ് 9,10,91,562 രൂപ കൂടി കെ.എസ്.ടി.പി. കരാറുകാര്ക്ക് അധികമായി അനുവദിച്ചിട്ടുള്ളത്. ഈ മേഖലയുടെ മാത്രം നിര്മ്മാണ നിര്മ്മാണച്ചെലവില് പത്തുകോടി അധികമാകുമെന്ന കാര്യം ഉറപ്പായി. പൈപ്പ് കള്വേര്ട്ട് 4 എണ്ണം 23.5 ലക്ഷം, ബോക്സ് കള്വേര്ട്ട് 4 എണ്ണം1.30 കോടി, റോഡിന് വീതി കൂട്ടിയ സ്ഥലങ്ങളില് കൂടുതലായി ഉപയോഗിച്ച ജി.എസ്.പി മെറ്റീരിയല്സിന്6.63 കോടി, ഷിഫ്റ്റിംഗ് ഓഫ് ഡ്രെയിന് അറ്റ് ഡ്രോ 84.47 ലക്ഷം, ജംഗ്ഷന് വികസനം9.42 ലക്ഷം എന്നിവയ്ക്കാണ് അധിക തുക അനുവദിച്ചിട്ടുള്ളതെന്ന് കെ.എസ്.ടി.പി പറയുന്നു. എന്നാല് അധിക നിര്മ്മാണം ഏത് ഭാഗങ്ങളിലാണ് നടത്തിയിട്ടുള്ളതെന്ന് വിവരാവകാശ നിയമപ്രകാരം അന്വേഷിച്ചെങ്കിലും മറുപടി ലഭിച്ചില്ല. ഇതോടെ ഒരു കിലോമീറ്റര് റോഡ് നിര്മാണത്തിന് 11 കോടിയില് അധികം രൂപയാണ് ചെലവാകുന്നത്. അടുത്ത രണ്ട് കരാര് കമ്ബനികളും വൈകാതെ അധിക ജോലികള് ചെയ്തതിന്റെ കണക്കുമായി കെ.എസ്.ടി.പിയെ സമീപിക്കുമെന്ന് ഉറപ്പായി കഴിഞ്ഞു. അങ്ങനെ വന്നാല് കരാര് തുക മറികടന്ന് മുപ്പത് കോടിയിലധികം രൂപ നിര്മാണ പ്രവര്ത്തനങ്ങള്ക്ക് ചെലവാകും. കരാര് തുക നിശ്ചയിച്ച് പ്രവൃത്തി ഏറ്റെടുക്കുന്ന കമ്ബനികള്ക്ക് അധിക തുക അനുവദിക്കുന്നത് കെ.എസ്.ടി.പി. ഉന്നതരും കണ്സള്ട്ടന്സികളും കരാറുകാരും തമ്മിലുള്ള രഹസ്യ ഉടമ്ബടിയുടെ ഭാഗമാണെന്ന് പരാതിക്കാര് ചൂണ്ടിക്കാട്ടുന്നു. ഇരുപത് വര്ഷം മുമ്ബാണ് നിര്മാണ പ്രവര്ത്തനങ്ങള്ക്ക് സര്ക്കാര് സ്ഥലം ഏറ്റെടുത്ത് നല്കിയത്. മുന്കൂട്ടി നിശ്ചയിച്ച പ്രകാരം ശരാശരി വീതി പാലിച്ചല്ല ഇപ്പോള് പാതയുടെ നിര്മാണം നടക്കുന്നത്. റോഡിന്റെ ഓരത്തുനിന്ന് ഏടുക്കുന്ന കല്ലും മണ്ണുമാണ് നിര്മാണത്തിനായി ഉപയോഗിക്കുന്നത്. ഇതിന്റെ പണം സര്ക്കാര് വാങ്ങുന്നില്ല. അധിക മണ്ണ് കരാറുകാര് മറിച്ച് വില്ക്കുന്നുമുണ്ട്. വീതി കുറച്ച് നിര്മിക്കുന്നതിനെതിരേ നടപടിയുമില്ല. കൂടാതെ മലയോര മേഖലയില് കൂടി കടന്നുപോകുന്ന ഈ പാതയില് അവശ്യം വേണ്ട കലുങ്കുകള് പോലും ഒഴിവാക്കിയതായും ആരോപണമുണ്ട്. പി.ഡബ്ളിയു.ഡി. ബി.എം ആന്ഡ് ബി.സി. നിലവാരത്തില് റോഡ് നിര്മിക്കുമ്ബോള് കിലോമീറ്ററിന് ഒരു കോടി രൂപ മാത്രമാണ് ശരാശരി നല്കുന്നതെങ്കില് അതേ നിലവാരത്തില് അല്പ്പംകൂടി വീതി കൂട്ടി നടക്കുന്ന സംസ്ഥാന പാത നവീകരണത്തിന് ഒമ്ബത് കോടിയാണ് കിലോമീറ്ററിന് അനുവദിച്ചിട്ടുള്ളത്. ഇതു കൂടാതെയാണ് വിവിധ നിര്മ്മാണത്തിന്റെ പേരില് അധിക തുക അനുവദിക്കുന്നത്. എം.സി റോഡ് ഒന്നാം ഘട്ട നവീകരണത്തിന്റെ മാതൃകയില് 40 ടണ് ഭാരം വഹിക്കാന് കഴിയുന്ന ശേഷിയിലാണ് പാത നിര്മിക്കേണ്ടത്. എന്നാല് അതിന് തയാറാകാതെയാണ് വികസനത്തിന്റെ പേരില് കോടികളുടെ കൊള്ള നടക്കുന്നതെന്ന ആക്ഷേപം ശക്തമാണ്. സജിത്ത് പരമേശ്വരന്